Efterspørgslen på værnemidler har skabt et verdensomspændende sælgers marked, hvor der foregår en kamp mellem landene.

Det er alles kamp mod alle, når verdens lande skal sikre værnemidler i kampen mod coronavirus. Derfor bør Danmark være selvforsynende, lyder det fra Enhedslisten.

Overalt i verden er der efterspørgsel på værnemidler som håndsprit, handsker og mundbind, og det har fået Europa-Kommissionens formand, Ursula von der Leyen, til at forsøge at begrænse eksporten fra EU.

I Danmark har der også været mangel på værnemidler, og det får nu Enhedslisten til at melde ud, at Danmark bør være selvforsynende gennem en statslig produktion uden om det private marked.

Ellers ender vi i en uholdbar situation, mener Enhedslistens sundhedsordfører, Peder Hvelplund:

- Når vi kommer over i en mere normal gænge igen, står vi stadig og skal bruge værnemidler i sundhedsvæsenet hver eneste dag. Det eneste, der kan sikre, at vi har en kapacitet, så vi kan skrue op for produktionen, er via en offentlig produktion.

Rustet til ny krise

Han understreger, at han har stor respekt for den indsats, der bliver gjort af det private erhvervsliv for at sikre, at Danmark får tilstrækkelige værnemidler under coronakrisen, men:

- Der kommer også en situation efter den her krise, og vi skal være rustet til at kunne imødegå en ny krise. Det kunne være i forhold til en ny pandemi, men der kan også opstå andre akutte situationer, hvor vi skal sikre, at der er en forsyningssikkerhed, siger Peder Hvelplund til TV 2.

Dansk Folkeparti er enig og bifalder Enhedslistens forslag.

- Jeg synes, det er godt forslag. Jeg spurgte selv ministeren for et par uger siden, om det var noget, vi kunne begynde at se på. Det er vigtigt, vi passer på vores ansatte ude i hjemmeplejen og på sygehusene, siger Dansk Folkepartis sundhedsordfører, Liselott Blixt, til TV 2.

De radikale synes ikke, det er de enkelte staters opgave at sørge for værnemidler. I stedet skal EU på banen og koordinere, så man ikke står i samme situation, næste gang der opstår en sundhedskrise.

- Det er ikke en idé, som jeg er meget lun på. Jeg er helt enig i, at der har været et problem med at skaffe værnemidler og mange andre ting under den her krise. For mig peger det på, at vi mangler et større internationalt ansvar her, siger de radikales sundhedsordfører, Stinus Lindgreen.

Kampen om værnemidlerne

Priserne på værnemidler, som i overvejende grad produceres i Asien, er de seneste måneder steget betydeligt.

Efterspørgslen har skabt et verdensomspændende sælgers marked, hvor der foregår en kamp, der er blevet kaldt blandt andet ”moderne pirateri”, ”skattejagt” og ”maskekrig”, og hvor lande, regioner og private aktører konkurrerer mod hinanden for at skaffe flest masker, visirer, handsker og så videre.

Senest har Sverige truet med at anmelde Frankrig til EU-Kommissionen for brud på reglerne i det indre marked.

Det skyldes, at en forsendelse fra Kina med fire millioner ansigtsmasker til den svenskbaserede virksomhed Mölnlycke er blevet stoppet i Frankrig.

Forsendelsen blev stoppet 5. marts og skulle blandt andet være blevet bragt videre til Spanien og Italien, der er hårdt ramt af krisen.

USA konfiskerede masker til Tyskland

Det er dog ikke kun Frankrig, der har den type restriktioner på eksport af kritisk sundhedsudstyr. Også Ungarn, Tjekkiet, Polen, Rumænien, Spanien, Italien og Slovakiet har gjort noget lignende.

I Tyskland havde Berlins politi for nylig sikret sig en forsendelse på 200.000 ansigtsmasker fra Asien. Men da maskerne mellemlandede i Bangkok i Thailand, blev de konfiskeret af USA, skriver mediet Der Tagesspiegel.

Det fik indenrigsminister i den tyske delstat Berlin, Andreas Geisel, til at kalde USA’s ageren for "moderne piratvirksomhed".

Præsident Trump har natten til lørdag dansk tid i USA beordret et eksportstop for godkendte masker og andre værnemidler mod coronavirus.